C 214/144
ET
Euroopa Liidu Teataja
16.6.2023
Neljapäev, 19. jaanuar 2023
66. peab väga kahetsusväärseks asjaolu, et viis liikmesriiki, nimelt Poola, Ungari, Rootsi, Taani ja Iirimaa, keelduvad endiselt osalemast Euroopa Prokuratuuris; 67. peab kahetsusväärseks asjaolu, et liikmesriikide osalemine Euroopa Prokuratuuris ei ole kohustuslik; kordab oma üleskutset ülejäänud liikmesriikidele ühineda Euroopa Prokuratuuriga võimalikult kiiresti; kutsub komisjoni üles stimuleerima EPPOs osalemist positiivsete meetmetega; 68. rõhutab asjaolu, et OLAFi ja Euroopa Prokuratuuri õigusraamistikes on selgelt sätestatud, et need kaks asutust teevad tihedat koostööd, austades samal ajal nende individuaalseid volitusi ja pädevust; märgib sellega seoses, et 2021. aastal algatas OLAF 26 täiendavat uurimist ja viis läbi kaheksa toetavat operatsiooni; märgib, et OLAF edastas Euroopa Prokuratuurile 167 toimikut, mis olid peamiselt seotud jagatud eelarve täitmise (63) ja otseste kuludega (34) ning võrdsel arvul sise- ja rahvusvahelisi uurimisi (kumbki 25 juhtumit); tunnustab, et selle edastamise tulemusel algatas Euroopa Prokuratuur 85 kriminaaluurimist ja mõistab, et sellised juhtumid on seotud hinnanguliselt 2,2 miljardi euro suuruse kogukahjumiga ELi eelarvele; julgustab nii OLAFit kui ka Euroopa Prokuratuuri jätkama oma koostöö tõhustamist; 69. märgib, et OLAF teeb aktiivset koostööd Euroopa Kontrollikoja, Eurojusti ja Europoliga; väljendab heameelt OLAFi ja Europoli ühiste jõupingutuste üle hinnata taaste- ja vastupidavusrahastu ohte ja nõrku kohti ning nende koostööd komisjoni teiste talitustega, kelle ülesanne on teostada järelevalvet taaste- ja vastupidavusrahastu üle (majandus- ja rahandusküsimuste peadirektoraat ning komisjoni peasekretariaat); tunnustab OLAFi ja Europoli ühisaruannet „Assessing the threats to the NextGenerationEU (NGEU) Fund“ (Taasterahastu NextGenerationEU (NGEU) fondi ähvardavate ohtude hindamine); 70. tunnustab Europoli ja Euroopa Prokuratuuri vahelist töökorraldust, mis jõustus 19. jaanuaril 2021; märgib, et 3. septembril 2021 allkirjastati ka Euroopa Prokuratuuri ja Euroopa Kontrollikoja koostööraamistiku töökorraldus; 71. on teadlik, et Euroopa Prokuratuur ja Euroopa Investeerimispanga grupp (EIP grupp) allkirjastasid ka töökorraldused, millega tagatakse, et EIP saaks sujuvalt edastada Euroopa Prokuratuuri pädevusse kuuluvat teavet enne, kui EIP peainspektsioon võtab meetmeid; 72. nõuab tihedamat koostööd Eurojustiga; väljendab heameelt erialateadmiste jagamise ja osalejate vahetuse üle seminaridel ning muudel esitlustel, kuid on veendunud, et Eurojusti panust tuleks hinnata ja määratleda pettustevastase struktuuri raames, tuginedes selle vastastikusele täiendavusele Euroopa Prokuratuuriga ja kinnitades koostoimet, mis tuleneb koostööst OLAFiga; 73. väljendab heameelt Europoli ja Itaalia ühiselt juhitava ühisalgatuse „Operation Sentinel“ ja „NextGenerationEU – Law Enforcement Forum“ (Taasterahastu „NextGenerationEU“ – õiguskaitsefoorum) loomise üle, mis ühendab Europoli, Euroopa Prokuratuuri, OLAFit, Eurojusti, Euroopa Liidu Õiguskaitsekoolituse Ametit ja liikmesriike ning loob foorumi luureandmete jagamiseks ja operatsioonide koordineerimiseks, et võidelda organiseeritud kuritegevuse imbumise vastu seaduslikku majandusse ning kaitsta taasterahastu „NextGenerationEU“ ergutuspaketti, pöörates erilist tähelepanu korruptsioonile, maksudest kõrvalehoidmisele, omastamisele ja rahapesule; on seisukohal, et tulemuslikuks tegelemiseks organiseeritud kuritegevusest tuleneva ohuga on esmatähtis parimate tavade vahetamine ning ühiste ja kooskõlastatud strateegiate väljatöötamine; 74. tuletab meelde, et OLAFit ei loodud mitte ainult sisejuurdluste jaoks, vaid ka liikmesriikide toetamiseks välisjuurdlustes; tuletab meelde, et kuigi subsidiaarsuse põhimõte ei võimalda OLAFil algatada juurdlusi, kui liikmesriikidel on paremad tegutsemisvõimalused, ei takista see OLAFit analüüsimast korduvaid juhtumeid, suundumusi ja mustreid ning seda, kuidas OLAFi suutlikkus neid nähtusi avastada on toonud kaasa tõhustatud koostöö ja edukad meetmed; 75. tunnustab tolliga seotud küsimustes äärmiselt tihedat tegevuse koordineerimist OLAFi, Euroopa Liidu Intellektuaalomandi Ameti, Interpoli ja Maailma Tolliorganisatsiooni vahel; peab kahetsusväärseks liikmesriikide hoiatussüsteemide nõrkust; 76. on teadlik, et 18. juunil 2021 allkirjastasid komisjon ja Euroopa Prokuratuur halduskokkulepped EPPO määruse artikli 103 lõikes 2 sätestatud vastastikuse teavitamise ja konsulteerimise kohustuste täitmiseks, mille kohaselt saab Euroopa Prokuratuur tulemuslikumalt uurida ELi eelarvet puudutavaid kuritegusid ja nende eest süüdistusi esitada, ning komisjoni talitused saavad tagada Euroopa Prokuratuuri uurimiste suhtes asjakohase haldus-, finants- ja distsiplinaarjärelvalve, sealhulgas ettevaatusabinõud ELi eelarve kaitsmiseks;